'Grondgryp in Pretoria is wettig' – praag.co.za
"Daar is niks fout daarmee nie. Indien die regering sloer om grond aan mense toe te ken, moet hulle dit beset," het Floyd Shivambu, EFF-hoofsweep, aan verslaggewers by die parlement gesê.
Die hoofsweep van die Tshwane-metroraad, het intussen gesê dat 'n wyksraadslid in Nellmapius, Precious Marole, se huis gevandaliseer en geplunder is. Die polisie kon nie onmiddellik die voorval bevestig nie.
Die Tshwane-metropolisie het vroeër Woensdag besetters van Nellmapius met rubberkoeëls verwilder nadat hulle plakkershutte in 'n oop stuk veld wou oprig.
Die oproeriges het metropolisielede met klippe bestook waarna die metropolisielede met rubberkoeëls op hulle losgebrand het. Die klipgooiers het na die nabygeleë lokasie gevlug toe die metropolisie 'n Nyala-pantservoertuig teen hulle ontplooi het.
Die Ou Bronkhorstspruit-pad is vroeër met brandende motorbande, klippe en takke versper.
Julius Malema, leier van die EFF, was nie vir kommentaar beskikbaar nie.
Dumisa Ntuli, woordvoerder van die ANC in Gauteng, het gesê die spesifieke stuk grond is geoormerk vir laekostebehuising.
Mbuyiseni Ndlozi, die EFF se nasionale woordvoerder, het vroeër gesê die party ondersteun grondonteiening maar wou nie spesifiek kommentaar lewer die gebeure in Nellmapius nie.
Skrywer praagGepubliseer op 13 November 2014 13 November 2014 Kategorieë Nuus, Suider-AfrikaSleutelwoord EFF, grondgryp, Nellmapius, Nyala, oproer, Pretoria, Tshwane